খাগড়াগড়ে নাশকতা! পাঁচ JMB জঙ্গিকে যাবজ্জীবনের কারাদণ্ড

কলকাতা: দেশদ্রোহিতার (Anti Nationalism) দায়ে বাংলাদেশি জঙ্গিগোষ্ঠী (Bangladeshi Militant Group) জামাত-উল-মুজাহিদিন বাংলাদেশ বা জেএমবি-র (JMB) পাঁচ জঙ্গিকে যাবজ্জীবন কারাদণ্ড (Life Sentence) দিল কলকাতার নগর দায়রা আদালত (City Session Court)। একের পর এক নাশকতার চেষ্টা চালিয়েছিল এই পাঁচ কুখ্যাত জঙ্গি। খাগড়াগড় থেকে কলকাতা, একাধিক বিস্ফোরণকাণ্ডের সঙ্গে রয়েছে তাদের যোগসূত্র।

দোষী সাব্যস্ত মহম্মদ রুবেল, জবিরুল ইসলাম, মহম্মদ শাহিদুল ইসলাম, মৌলানা ইউসূফ শেখ এবং আনোয়ার হোসেনের বিচারপ্রক্রিয়া চলছিল দীর্ঘ সময় ধরে। অবশেষে বুধবার এই তাদের সাজা ঘোষণা করেন বিচারক রোহন সিং। এই পাঁচ জঙ্গির মধ্যে আনোয়ার ও জবিরুল বাংলাদেশি নাগরিক। সেই কারণে বিদেশি নাগরিক আইনের অধীনেও তাদের অতিরিক্ত শাস্তির মুখে পড়তে হয়েছে।

আরও পড়ুন:

২০১৬ সালে উত্তর ২৪ পরগনার বনগাঁ, বসিরহাট, এবং পার্শ্ববর্তী অসম রাজ্যে একাধিক নাশকতার পর কলকাতা পুলিশের এসটিএফ-এর হাতে ধরা পড়ে এই পাঁচ জেএমবি সদস্য। এসটিএফ তদন্তে জানতে পারে, উত্তর-পূর্ব ও দক্ষিণ ভারতের নানা জায়গায় হামলার পরিকল্পনা করছিল এই জঙ্গি গোষ্ঠী।

নয় বছর ধরে চলা মামলায় মোট ১৫ জনের সাক্ষ্যগ্রহণ হয়। শেষে আদালত পাঁচ জনকেই দেশদ্রোহিতার অপরাধে দোষী সাব্যস্ত করে। পাঁচ জনকেই দেশদ্রোহিতা ধারায় যাবজ্জীবন কারাদণ্ড এবং ২০,০০০ টাকা জরিমানা যা অনাদায়ে তিন মাসের জেল হেফাজতের সাজা শুনিয়েছে আদালত। এদের মধ্যে আনোয়ার হোসেন ও জবিরুল ইসলামকে বিদেশি নাগরিক আইনেও দোষী সাব্যস্ত করা হয়েছে।